AĠĠORNAT: Id-dettalji dwar ir-riżenja tal-Arċisqof Pawlu Cremona se jitħabbru għada f’konferenza tal-aħbarijiet fil-Kurja. Aktar kmieni: L-Arċisqof Monsinjur Pawlu Cremona, mistenni jtemm il-ħidma tiegħu fit-tmexxija tal-knisja f’Malta fil-jiem li ġejjin. Huma mifhum li Monsinjur Cremona bagħat l-ittra tar-riżenja tiegħu minn din il-kariga lill-Papa Franġisku. Sorsi qrib in-Nunzjatura Appostolika qalu lil tvm.com.mt li t-talba ta’ Monsinjur Cremona li ma jibqax Arċisqof ta’ Malta mistennija tiġi aċċettata, b’dikjarazzjoni f’dan is-sens mill-Papa Franġisku mistennija tinħareġ fil-jiem li ġejjin. L-istess sorsi qalu li dan ma jfissirx li mal-aċċettazzjoni tar-riżenja l-Papa Franġisku jħabbar ukoll l-Arċisqof il-ġdid. Il-proċess tan-nomina tal-Arċisqof il-ġdid ta’ Malta jista’ jieħu bosta ġimgħat u sa issa ħadd ma jista’ jikkunsidra lilu nnifsu fuq quddiem biex jieħu din il-kariga. Dan għaliex meta nħatar bħala Isqof Awżiljarju f’Ottubru 2012, Monsinjur Charles Scicluna ma ngħatax id-dritt awtomatiku tas-suċċessjoni. Bħalissa l-President tal-Konferenza Episkopali Maltija huwa l-Isqof t’Għawdex Monsinjur Mario Grech li f’dawn il-jiem qed jirrapreżenta lill-Isqfijiet Maltin fis-Sinodu dwar il-familja fil-Vatikan.